Bojxona ombori, erkin ombor va boj olinmaydigan savdo do‘koni faoliyatini litsenziyalash to‘g‘risidagi nizomlarni tasdiqlash haqida

“Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunini bajarish yuzasidan O‘zbekiston Respublikasi Vazirlar Mahkamasi qaror qiladi:
 1. Quyidagilar:
 Bojxona ombori faoliyatini litsenziyalash to‘g‘risidagi nizom 1-ilovaga muvofiq;
 Erkin ombor faoliyatini litsenziyalash to‘g‘risidagi nizom 2-ilovaga muvofiq;
 Boj olinmaydigan savdo do‘koni faoliyatini litsenziyalash to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Davlat bojxona qo‘mitasi ikki hafta muddatda:
 litsenziyalar berish to‘g‘risidagi xulosalarni tayyorlash bo‘yicha tegishli ekspert komissiyalari tarkibini va ular to‘g‘risidagi nizomlarni tasdiqlasin; 
 O‘zbekiston Respublikasi Adliya vazirligi hamda boshqa manfaatdor vazirliklar va idoralar bilan birgalikda idoraviy normativ-huquqiy hujjatlarni mazkur qarorga muvofiqlashtirsin. 
 3. O‘zbekiston Respublikasi Vazirlar Mahkamasining “Bojxona yig‘imlari stavkalari to‘g‘risida” 1999-yil 30-apreldagi 204-son qaroriga ilovaning 12—14, 18—21-bandlari o‘z kuchini yo‘qotgan deb hisoblansin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari E.M. G‘aniyev zimmasiga yuklansin.
 1. Ushbu Nizom O‘zbekiston Respublikasi Davlat bojxona kodeksining 54—59, 65, 69, 70—72-moddalariga va “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonuniga muvofiq ishlab chiqilgan va bojxona ombori faoliyatini litsenziyalash tartibini belgilaydi.
 2. Bojxona ombori – maxsus jihozlangan va belgilangan joy bo‘lib, binolarning hududini va (yoki) ochiq maydonchalarni o‘z ichiga oladi hamda tovarlarni vaqtincha saqlash va (yoki) bojxona ombori rejimlarida bojxona nazorati ostida saqlashga mo‘ljallangan.
 3. Bojxona omborida:
 O‘zbekiston Respublikasiga olib kelish va O‘zbekiston Respublikasidan olib chiqish taqiqlangan tovarlarni saqlashga ruxsat berilmaydi, bojxona organlari tomonidan olib qo‘yilgan va bojxona organlari tomonidan ta’sis etilgan bojxona omboriga joylashtirilgan tovarlar bundan mustasno;
 O‘zbekiston Respublikasi hududida aylanishi va sotilishi taqiqlangan tovarlarni saqlashga ruxsat berilmaydi.
 4. Bojxona omborining normal faoliyat ko‘rsatishini ta’minlash uchun foydalaniladigan tovarlar (masalan, ortish-tushirish texnikasi, sovutish uskunasi, kompyuter texnikasi, maxsus kiyim-bosh va hokazolar) bojxona rejimi ostida joylashtirilmaydi.
 5. Bojxona omborida va unga tutashib ketgan hududda tovarlar bilan ishlab chiqarish operatsiyalari va boshqa tijorat operatsiyalari amalga oshirilishiga yo‘l qo‘yilmaydi, tegishli bojxona rejimida nazarda tutilgan operatsiyalar bundan mustasno.
 6. Bojxona ombori ochiq yoki yopiq turda bo‘lishi mumkin.
 Ochiq turdagi bojxona ombori — har qanday shaxslar foydalanishi mumkin bo‘lgan bojxona ombori.
 Yopiq turdagi bojxona ombori — muayyan shaxslarning, qoidaga ko‘ra, ombor egasining tovarlarini saqlashga yoki muayyan tovarlarni, shu jumladan aylanishi cheklangan tovarlarni saqlash uchun mo‘ljallangan bojxona ombori. Bunday shaxslar va tovarlar bojxona omborini ta’sis etishda bojxona organi bilan kelishuv bo‘yicha bojxona ombori egasi tomonidan belgilanishi mumkin.
 Ochiq va yopiq turdagi bojxona omborlaridan saqlashning alohida shart-sharoitlarini talab etuvchi yoki boshqa tovarlarga zarar yetkazishi mumkin bo‘lgan tovarlarning ayrim turlarini saqlash uchun foydalanilishi mumkin (ixtisoslashtirilgan bojxona omborlari).
 O‘zbekiston Respublikasi bojxona organlari tomonidan ta’sis etiladigan bojxona omborlari ochiq turdagi bojxona omborlari hisoblanadi.
 7. Bojxona omborida saqlanayotgan tovarlarning bojxona rasmiylashtiruvi ariza berilgan bojxona rejimlariga muvofiq tegishli bojxona rejimlari uchun O‘zbekiston Respublikasi qonun hujjatlarida belgilangan tartibda amalga oshiriladi.
 Bojxona omborida saqlashni nazarda tutmaydigan o‘zgacha bojxona rejimi ostida ariza berilgan tovarlarni bojxona omboridan amalda olib chiqish tanlangan bojxona rejimiga muvofiq bunday tovarlar chiqarilishi paytdan boshlab uch kundan kechikmay amalga oshirilishi kerak.
 8. Bojxona ombori faoliyatini amalga oshirishga litsenziya (keyingi o‘rinlarda litsenziya deb ataladi) O‘zbekiston Respublikasi Davlat bojxona qo‘mitasi tomonidan (keyingi o‘rinlarda litsenziyalovchi organ deb ataladi) ombor hududi, shuningdek, bojxona ombori sifatida foydalanish mo‘ljallanayotgan ombor va qo‘shimcha xonalar egaligida bo‘lgan O‘zbekiston Respublikasi yuridik shaxsiga egasi, bojxona ombori hududi va xonasi ushbu Nizom talablari va shartlariga muvofiq bo‘lishi sharti bilan beriladi.
 9. Agar bojxona ombori bojxona organi tomonidan ta’sis etilsa, litsenziya olish talab qilinmaydi. Bunday bojxona omborini ta’sis etish va unda tovarlarni saqlash tartibi mazkur Nizomda belgilangan talablar va shartlarga muvofiq O‘zbekiston Respublikasi Davlat bojxona qo‘mitasi tomonidan belgilanadi.
 10. Bojxona ombori faoliyatini amalga oshirishga namunaviy (oddiy) litsenziya beriladi.
 11. Litsenziyani yoki u bo‘yicha huquqlarni boshqa shaxslarga berish taqiqlanadi.
 12. Bojxona ombori hududi bojxona nazorati zonasi hisoblanadi.
 Bojxona ombori hududiga mazkur Nizomning 21-bandida belgilangan tartibda qo‘riqlanadigan va belgilangan tovarlarni bojxona nazorati ostida yetkazib berishni tugallash uchun zarur bo‘lgan vaqtda tovarlarni tashiyotgan transport vositalari to‘xtab turishi uchun jihozlangan hudud tutashib ketishi kerak. Ko‘rsatib o‘tilgan hudud shuningdek bojxona nazorati zonasi ham hisoblanadi. Bojxona nazorati ostidagi tovarlarni tashiydigan transport vositalari bojxona nazoratining ko‘rsatib o‘tilgan zonasiga sutkaning istalgan vaqtida kirishi mumkin.
 Bojxona omborlari imkoni boricha transport uzellari va transport magistrallarining yaqinida joylashtirilishi kerak.
 13. Bojxona ombori sifatida foydalanish mo‘ljallangan binolar va (yoki) ochiq maydonchalar saqlanayotgan tovarlar va transport vositalariga nisbatan bojxona nazorati amalga oshirilishi, ularning saqlanishi ta’minlanadigan tarzda joylashtirilishi, jihozlanishi va asbob-uskunalar bilan ta’minlanishi kerak hamda quyidagilarni istisno etishi lozim:
 bojxona ombori hududiga va tovarlarga begona shaxslarning (ombor xodimlari bo‘lmagan, tovarlarga nisbatan vakolatlarga ega bo‘lmagan shaxslarning) yaqinlashishi;
 tovarlarning bojxona nazoratidan tashqariga tushirilishi va olib qo‘yilishi.
 Bojxona ombori binosi eshigi ikkita qulf bilan qulflanishi, ulardan biri bojxona organi ixtiyorida bo‘lishi kerak.
 Agar binoning yoki inshootning bir qismi bojxona ombori hisoblansa, unga borish yo‘llaridagi asbob-uskunalar va jihozlar hamda tutashib ketadigan tushirish maydonchalari bojxona nazorati ostidagi tovarlarga begona shaxslarning yaqinlashishini istisno etishi kerak.
 14. Bojxona ombori hududi va binolari maydoni mazkur Nizomda nazarda tutilgan talablar hisobga olingan holda bojxona omborining normal faoliyat ko‘rsatishi uchun yetarli bo‘lishi kerak.
 15. Bojxona ombori binolari:
 er ustidagi imoratlarda yoki inshootlarda joylashtirilishi;
 O‘zbekiston Respublikasi qonun hujjatlarida belgilangan texnik, sanitariya, yong‘inga qarshi va boshqa talablarga javob berishi;
 qo‘riqlash va yong‘in nazorati signalizatsiyalari bilan jihozlangan bo‘lishi;
 yong‘inni o‘chirishning yong‘in xavfsizligining tegishli talablariga muvofiq bo‘lgan tizimi va vositalariga ega bo‘lishi kerak.
 16. Tez buziladigan tovarlar bojxona omborida bunday tovarlardan o‘z vazifasiga ko‘ra foydalanish imkonini beruvchi ularning sifati saqlanib qolishi muddati doirasida, biroq tanlangan bojxona rejimiga muvofiq belgilangan muddatdan ortiq bo‘lmagan muddatda saqlanishi mumkin.
 17. Boshqa tovarlarga zarar yetkazishi mumkin bo‘lgan yoki alohida shart-sharoitlarda saqlanishi talab etiladigan tovarlar omborlarda yoki bojxona omborining bir qismi hisoblangan va bunday tovarlarni saqlash uchun maxsus moslashtirilgan alohida binolarda O‘zbekiston Respublikasi qonun hujjatlariga muvofiq belgilangan majburiy talablarga rioya qilingan holda saqlanishi kerak.
 18. Bojxona omborining egasi:
 bojxona omborining umumiy maydonini, ya’ni faqat vaqtincha saqlash bojxona rejimi va bojxona omborining bojxona rejimi ostida joylashtirilgan tovarlarni va ularga nisbatan bojxona ombori va vaqtincha saqlashning bojxona rejimi boshqa rejimga o‘zgartirilgan tovarlarni saqlash uchun bevosita mo‘ljallangan va foydalaniladigan maydonni;
 tovarlarni tashuvchi transport vositalariga tovarlar ortiladigan va tushiriladigan uchastkada bojxona omboriga tutashib ketadigan bojxona ombori va/yoki tutashib ketadigan bojxona ombori atrofida joylashgan hududni (keyingi o‘rinlarda “bojxona omboriga bevosita tutashib ketgan hudud” deb yuritiladi);
 bojxona omborida tovarni saqlash mo‘ljallangan tovarlar nomenklaturasini belgilaydi.
 19. Bitta yuk bojxona deklaratsiyasi bo‘yicha bojxona omboriga joylashtirilgan tovarlarni yoki bitta yuk bojxona deklaratsiyasi bo‘yicha boshqacha bojxona rejimi ostida joylashtirishga ariza berilgan tovarlarni (bojxona omboridan tovarlarni chiqarishda) saqlash uchun bojxona ombori egasi tomonidan bojxona ombori maydonining bir qismi maxsus ajratiladi va belgilanadi (keyingi o‘rinlarda “ombor o‘rni” deb yuritiladi).
 20. Bojxona ombori hududi va binosi mazkur Nizomning 22-bandiga muvofiq:
 vaqtincha saqlashning bojxona rejimi ostida joylashtirilgan tovarlarni;
 bojxona omborining bojxona rejimi ostida joylashtirilgan tovarlarni;
 ularga nisbatan vaqtincha saqlash va bojxona omborining bojxona rejimi tugallangan va bojxona omboridan olib chiqish mo‘ljallangan tovarlarni;
 eksportning bojxona rejimiga muvofiq olib chiqish mo‘ljallangan tovarlarni saqlash uchun maxsus ajratilgan, to‘sib qo‘yilgan va tegishli ravishda belgilangan maydonlarga (zonalarga) ega bo‘lishi kerak.
 Zonalar tovarni bir zonadan boshqa zonaga o‘tkazishga to‘sqinlik qiluvchi yaxlit yoki to‘rsimon to‘siqlar bilan ajratilishi, bunday zonalarga kirish esa (eshiklar, darvoza) mustaqil (alohida) bo‘lishi mumkin. Bojxona omborini zonalarga ajratish usuli va ushbu zonalarga kirish alohidaligi mustaqilligi to‘g‘risidagi qarorni litsenziyalovchi organ bojxona omborida saqlashga mo‘ljallangan tovarlar nomenklaturasidan kelib chiqib qabul qiladi.
 21. Bojxona omboriga bevosita tutashib ketgan va bojxona nazorati zonasi hisoblangan hudud quyidagi talablarga muvofiq bo‘lishi kerak:
 bojxona omboriga tutashib ketgan butun hudud perimetri bo‘yicha maxsus belgilangan (to‘silgan);
 ichkarisida bojxona omborining bir qismi hisoblanmagan o‘zga imoratlar va inshootlarga ega bo‘lmasligi;
 ko‘p yuk ko‘taradigan transportning manyovr qilishi imkoniyatini ta’minlashi;
 eshik o‘rni tomonidan bojxona ombori imoratiga bevosita tutashib ketgan bo‘lishi;
 o‘zbek, rus va ingliz tillarida “bojxona nazorati zonasi” degan belgi qo‘yilgan bo‘lishi kerak.
 22. Bojxona ombori va bojxona nazorati zonasi hisoblangan, bojxona omboriga bevosita tutashib ketgan hudud:
 umumiy perimetr bo‘yicha bir-biridan ajratilmagan;
 yaxlit to‘siqlar bilan aylantirib to‘silgan va barcha chiqish (kirish) va/yoki chiqish (kirish)ning joylarida o‘zbek, rus va ingliz tillarida “bojxona ombori” belgisi qo‘yilgan holda nazorat-o‘tkazish punktlariga ega bo‘lishi kerak. 
 23. Bojxona ombori doimiy ravishda soz, ishlash holatida va uning normal faoliyat ko‘rsatish uchun yetarlicha bo‘lgan va quyidagilarni o‘z ichiga oluvchi jihozlarga:
 ortish-tushirish va transport vositalariga;
 ombor asbob-uskunalariga;
 aniqligi va o‘lchash chegaralari bojxona omborida saqlash mo‘ljallanayotgan tovarlarning xususiyatiga muvofiq bo‘lgan tovarlarning og‘irligini tortish vositalariga;
 aloqa vositalariga (shu jumladan telefon, faks);
 tashkiliy texnikaga;
 mebelga;
 agar bu uning normal faoliyat ko‘rsatishi uchun zarur bo‘lsa, asbob-uskunalarning boshqa turlariga ega bo‘lishi kerak.
 24. Bojxona omboriga joylashtirilgan tovarlar ustidan bojxona nazoratini ta’minlash uchun litsenziyalovchi organ saqlashga mo‘ljallanayotgan tovarlarning xususiyatini, shuningdek bojxona omborini ta’sis etish uchun mo‘ljallanayotgan binoning (binolarning yoki boshqa joyning) joylashishini hisobga olgan holda bojxona ombori va unga bevosita tutashib ketgan hududning joylashishi, ajratilishi yoki jihozlanishiga aniq talablar qo‘yishga haqlidir.
 Litsenziyalovchi organning qaroriga ko‘ra korxonalar hududidagi va egasi ishlab chiqarish faoliyatini amalga oshiruvchi shaxslar bo‘lgan yopiq turdagi bojxona omborlarini jihozlash va ularni asbob-uskunalar bilan ta’minlashga nisbatan mazkur Nizomda nazarda tutilgan ayrim talablar qo‘llanilmasligi mumkin.
 25. Bojxona omborida va bojxona nazorati zonalari hisoblangan bojxona omboriga bevosita tutashib ketuvchi hududda har qanday turdagi chiqindilar yoki boshqa maishiy axlat to‘planishi mumkin emas. 
 26. Bojxona organi xodimlari uchun bojxona nazoratini va bojxona rasmiylashtiruvini amalga oshirish uchun zarur bo‘lgan jihozlangan binolar, aloqa vositalari ajratilishi kerak.
 27. Bojxona omborini ta’sis etish va uning faoliyat ko‘rsatishi O‘zbekiston Respublikasining atrof tabiiy muhitni muhofaza qilish to‘g‘risidagi qonun hujjatlari talablariga rioya qilingan holda amalga oshirilishi kerak.
 28. Bojxona omborini asbob-uskunalar bilan qo‘shimcha ravishda ta’minlash (qo‘shimcha ravishda jihozlash), tartibni saqlash hamda qo‘riqlash va o‘tkazish rejimini ta’minlash litsenziyalovchi organ bilan kelishgan holda bojxona omborining egasi tomonidan va uning hisobiga amalga oshiriladi.
 29. Mazkur Nizomning 22—24-bandlarida belgilangan talablar bojxona omborini ta’sis etish uchun berilgan arizani ko‘rib chiqish bosqichida bojxona organi tomonidan belgilanishi va bojxona omboridan foydalanish tartib-qoidasida aks ettirilishi kerak.
 30. O‘zbekiston Respublikasining yuridik shaxsi yoki O‘zbekiston Respublikasining bojxona organi bojxona omborining egasi bo‘lishi mumkin.
 31. Bojxona omborining egasi quyidagilarga majburdir:
 vaqtincha saqlashning bojxona rejimi va bojxona omborining bojxona rejimi shartlariga muvofiq bojxona nazorati ostida tovarlar saqlanishini tartibga soluvchi qonun hujjatlariga rioya qilish;
 berilgan litsenziya shartlariga, shu jumladan uning bojxona omborini jihozlash va uni asbob-uskunalar bilan ta’minlash talablariga oid qismiga rioya qilish;
 bojxona ombori sifatida foydalanish uchun mo‘ljallangan va belgilangan talablarga javob beradigan binolar va (yoki) ochiq maydonchalarga egalik qilish (o‘z mulkida bo‘lishi yoki xo‘jalik yuritishida, operativ boshqaruvida bo‘lishi va ijaraga olgan bo‘lishi). Agar xonalarga va (yoki) ochiq maydonchalarga egalik qilish ijara shartnomasi asosida amalga oshirilsa, u holda bunday shartnomaning amal qilish muddati litsenziya berish to‘g‘risida ariza berilgan sanadan boshlab bir yildan kam bo‘lmasligi kerak; 
 O‘zbekiston Respublikasi Bojxona kodeksining 111-moddasiga muvofiq bojxona to‘lovlari to‘lanishini ta’minlash;
 mazkur Nizomning II bo‘limida belgilangan talablarga rioya etilishini ta’minlash;
 bojxona omboriga joylashtirilgan tovarlarni faqat bojxona ombori hududida va ombor binolarida saqlash;
 bojxona omboriga joylashtiriladigan tovarlardan saqlashdan boshqa maqsadlarda foydalanilishi imkoniyatini istisno etish va ko‘rsatib o‘tilgan tovarlar bilan ariza berilgan bojxona rejimiga muvofiq operatsiyalar sodir etilishini ta’minlash;
 bojxona nazoratini amalga oshirishda bojxona organlari xodimlariga yordam berish;
 bojxona omboriga tushuvchi va bojxona omboridan olib chiqiladigan tovarlar hisobini yuritish (shu jumladan avtomatlashtirilgan hisobini yuritish) va ushbu tovarlar to‘g‘risida O‘zbekiston Respublikasi Davlat bojxona qo‘mitasi tomonidan belgilangan tartibda bojxona organlariga hisobot taqdim etish;
 bojxona organining talabi bo‘yicha bojxona omboridagi tovarlarni bojxona organining mansabdor shaxsi ishtirokida xatlovdan o‘tkazish;
 sanitariya qoidalariga, omborga joylashtirish normalariga, tovarlarning yonma-yon qo‘yilishi qoidalariga va saqlash rejimiga, davlat standartlarining majburiy talablariga rioya qilish, O‘zbekiston Respublikasining bojxona ishi sohasidagi munosabatlarni tartibga soluvchi qonun hujjatlarida belgilangan boshqa talablar va shartlarni bajarish;
 vaqtincha saqlashning bojxona rejimi va bojxona omborining bojxona rejimi amal qilishi tugallangandan keyin ahamiyatli bo‘lishi mumkin bo‘lgan bojxona omborida saqlanayotgan tovarlar bilan yuz bergan o‘zgarishlar to‘g‘risida bojxona organiga imkoni boricha qisqa muddatlarda ma’lum qilish;
 bojxona omborida saqlanayotgan tovarlar bilan amalga oshirilishi mo‘ljallanayotgan operatsiyalar to‘g‘risida bojxona organini barvaqt xabardor qilish va bojxona organining yozma ruxsatnomasisiz bunday operatsiyalar sodir etilishiga yo‘l qo‘ymaslik; 
 bojxona omborida saqlanayotgan iste’mol tovarlariga maxsus marka yopishtirish uchun shart-sharoitlar yaratish va ko‘rsatib o‘tilgan tovarlarni ombordan faqat ularga mana shunday marka yopishtirilgan taqdirda chiqarish;
 mazkur Nizomning 77-bandida belgilangan hollarda bojxona to‘lovlari to‘lash;
 bojxona ombori hududini va binolarini hamda bojxona omboriga bevosita tutashib ketuvchi hududni ijaraga olish muddati tamom bo‘lishidan ikki oy oldin litsenziyalovchi organni, agar binolar va (yoki) ochiq maydonchalarga egalik qilish uning asosida amalga oshirilsa, ijara shartnomasi uzaytirilganligi to‘g‘risida tegishli hujjatlarni taqdim etgan holda, xabardor qilish;
 bojxona organini ta’sis hujjatlariga o‘zgartirish va qo‘shimchalar kiritilganligi, bojxona omboriga kirishga ruxsati bo‘lgan o‘z xodimlari ro‘yxatiga o‘zgartirish va qo‘shimchalar kiritilganligi to‘g‘risida o‘z vaqtida xabardor qilish;
 litsenziya bekor qilingan yoki uning amal qilishi to‘xtatilgan taqdirda, yoxud bojxona ombori tugatilgan taqdirda bu haqda litsenziyalovchi organni xabardor qilish, tovarlarning saqlanishini ta’minlash, bojxona ombori tugatilishi tartib-qoidasini bajarish va O‘zbekiston Respublikasi Bojxona kodeksining 59-moddasida belgilangan muddatlarda omborda saqlanayotgan tovarlar chiqarilishi chora-tadbirlarini ko‘rish;
 O‘zbekiston Respublikasi bojxona organlarining qonuniy talablarini bajarish, shu jumladan bojxona organlari mansabdor shaxslarining tovarlar saqlanayotgan bojxona omboriga kirishini ta’minlash;
 bojxona nazorati va bojxona rasmiylashtiruvini amalga oshirish uchun bojxona omboridagi jihozlangan binolar va aloqa vositalarini bojxona organlari xodimlariga bepul taqdim etish.
 32. Bojxona omborining egasi bojxona organini bojxona ombori ochilishi muddati to‘g‘risida oldindan xabardor qiladi. Tovarlarning bojxona rasmiylashtiruvi va ularning keyinchalik bojxona omboriga joylashtirilishiga bunday bildirishnoma olingandan keyin yo‘l qo‘yiladi.
 33. Vaqtinchalik saqlash ombori egasining tovarlarni saqlash uchun joylashtiruvchi shaxslar bilan munosabatlari shartnoma asosida quriladi.
 34. Davlat bojxona qo‘mitasining normativ-huquqiy hujjatlari bilan bojxona ombori egasining tarkibiy bo‘linma faoliyatini amalga oshirishiga qo‘yiladigan talablar va uning tartibi nazarda tutilishi mumkin, litsenziya talablari va shartlari tarkibiy bo‘linmaga ham tatbiq etiladi. 
 35. Litsenziya olish uchun litsenziya talabgori litsenziyalovchi organga quyidagi hujjatlarni taqdim etadi: 
 yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisob raqami ko‘rsatilgan litsenziya berish to‘g‘risidagi ariza;
 bojxona omborining turi to‘g‘risidagi ma’lumotlar (yopiq turdagi ombor uchun shuningdek bunday turdagi ombor tanlanishining zarurligi va maqsadga muvofiqligi asoslanishi kerak); 
 ariza beruvchining egaligida bo‘lgan va bojxona ombori sifatida foydalanish uchun mo‘ljallangan binolar va (yoki) ochiq maydonchalar, ular joylashgan joy, ularning jihozlanishi, asbob-uskunalar bilan ta’minlanishi va moddiy-texnik jihozlanishi to‘g‘risidagi ma’lumotlar;
 avtomobil va temir yo‘llar ko‘rsatilgan holda bojxona ombori uchun mo‘ljallangan hudud va binolarning tarhi va chizmasi;
 talabgorning bojxona omboriga kirishga ruxsat berilgan xodimlaridan bo‘lgan shaxslarning ro‘yxati (familiyasi, ismi va otasining ismi hamda lavozimi ko‘rsatilgan holda);
 davlat yong‘in nazorati organlarining bojxona ombori hududi va binolarining yong‘in xavfsizligi talablariga muvofiqligi to‘g‘risidagi xulosasi;
 davlat sanitariya nazorati organlarining bojxona ombori hududi va binolarining ariza berilgan tovarlarni, shu jumladan oziq-ovqat tovarlarini — litsenziat bunday tovarlarni saqlash niyatida bo‘lsa — saqlash uchun zarur shart-sharoitlarga muvofiqligi to‘g‘risidagi xulosasi;
 bojxona omborida saqlash mo‘ljallanayotgan tovarlar ro‘yxati;
 O‘zbekiston Respublikasi Bojxona kodeksining 111-moddasiga muvofiq bojxona to‘lovlari to‘lash ta’minlanganligini tasdiqlovchi hujjat;
 Bojxona ombori sifatida foydalanish mo‘ljallangan har bir hududiy alohida binoga va (yoki) har bir hududiy alohida ochiq maydonchaga alohida ariza taqdim etiladi.
 Litsenziya talabgoridan ushbu Nizomda nazarda tutilmagan hujjatlarni taqdim etishni talab qilishga yo‘l qo‘yilmaydi. 
 Litsenziyalovchi organ litsenziya berish uchun boshqa vakolatli organlarda mavjud bo‘lgan zarur hujjatlar va axborotlarni belgilangan tartibda o‘zaro axborot hamkorligi yo‘li bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno; 
 36. Hujjatlar litsenziyalovchi organga litsenziya talabgori tomonidan bevosita yoxud ularning olinganligi to‘g‘risidagi bildirishnoma bilan pochta aloqasi vositasi orqali yetkazib beriladi.
 37. Hujjatlar litsenziyalovchi organning mas’ul shaxsi tomonidan ro‘yxat bo‘yicha qabul qilinadi, ro‘yxatning nusxasi hujjatlar qabul qilib olingan sana to‘g‘risida belgi qo‘yilgan holda ariza beruvchiga yuboriladi (topshiriladi). 
 38. Ishonchli bo‘lmagan yoki buzilgan ma’lumotlar taqdim etilganligi uchun litsenziya talabgori qonun hujjatlariga muvofiq javob beradi. 
 39. Litsenziya berish mazkur Nizomga ilova qilinayotgan sxemaga muvofiq amalga oshiriladi.
 40. Litsenziya berish to‘g‘risidagi ariza ko‘rib chiqilganligi uchun yig‘im undirilmaydi.
 41. Litsenziya berish yoki litsenziya berishni rad etish to‘g‘risidagi qaror barcha zarur hujjatlar bilan birgalikda litsenziya talabgorining arizasi olingan kundan boshlab o‘ttiz kundan ortiq bo‘lmagan muddatda qabul qilinadi.
 42. Litsenziya berish, litsenziyalarning amal qilish muddatini uzaytirish to‘g‘risidagi hujjatlarni ko‘rib chiqish, ular bo‘yicha xulosalar tayyorlash uchun litsenziyalovchi organda ekspert komissiyasi tashkil etiladi. Ekspert komissiyasining tarkibi va u to‘g‘risidagi nizom litsenziyalovchi organ tomonidan tasdiqlanadi.
 43. Litsenziya talabgorining arizasi barcha zarur hujjatlar bilan birgalikda ular qabul qilingan kunda ko‘rib chiqish uchun ekspert komissiyasiga kiritiladi.
 Ekspert komissiyasi yigirma kundan ortiq bo‘lmagan muddatda taqdim etilgan hujjatlarni ko‘rib chiqadi va ular bo‘yicha litsenziya berish yoki litsenziya berishni rad etish to‘g‘risida ekspert xulosasi tayyorlaydi.
 44. Litsenziyalovchi organ besh kun muddatda ekspert komissiyasi xulosasi asosida litsenziya berish yoki litsenziya berishni rad etish to‘g‘risida qaror qabul qiladi.
 Litsenziyalovchi organ litsenziya talabgorini qabul qilingan qaror to‘g‘risida tegishli qaror qabul qilingandan keyin uch kun mobaynida xabardor qiladi.
 Litsenziya berishga qaror qilinganligi to‘g‘risidagi bildirishnoma litsenziya talabgoriga bank hisob raqami rekvizitlari va davlat boji to‘lash muddati ko‘rsatilgan holda yozma shaklda yuboriladi (topshiriladi). 
 45. Litsenziya maxsus blankada rasmiylashtiriladi va unda quyidagilar bo‘lishi kerak:
 bojxona ombori egasining nomi, uning tashkiliy-huquqiy shakli va joylashgan joyi ko‘rsatilishi kerak;
 bojxona ombori sifatida foydalaniladigan binolar va (yoki) ochiq maydonchalarga egalik huquqi to‘g‘risidagi ma’lumotlar;
 bojxona to‘lovlari miqdorlari va ularni to‘lashni ta’minlash shakli to‘g‘risidagi ma’lumotlar;
 bojxona omborining turi;
 bojxona ombori joylashgan joy;
 bojxona nazoratini amalga oshirish uchun zarur bo‘lgan va O‘zbekiston Respublikasi qonun hujjatlarida belgilanadigan boshqa ma’lumotlar. 
 Blankalar namunasi O‘zbekiston Respublikasi Vazirlar Mahkamasining 2000-yil 20-dekabrdagi 488-son qaroriga muvofiq O‘zbekiston Respublikasi Davlat bojxona qo‘mitasi tomonidan tasdiqlanadi. 
 Litsenziyalar blankalari qat’iy hisobot beriladigan hujjatlar hisoblanadi, hisobga olish seriyasiga, tartib raqamiga va himoyalanganlik darajasiga ega bo‘ladi. Litsenziya blankalari litsenziyalovchi organning buyurtmasi bo‘yicha “Davlat belgisi” davlat-ishlab chiqarish birlashmasida bosmaxona usulida tayyorlanadi.
 46. Litsenziyalar litsenziya talabgori tomonidan davlat boji to‘langanini tasdiqlovchi hujjat taqdim etilgandan keyin uch kun muddatda rasmiylashtiriladi va beriladi. 
 47. Agar litsenziat litsenziya berish to‘g‘risida qaror qabul qilinganligi haqidagi bildirishnoma yuborilgan (topshirilgan) vaqtdan boshlab uch oy mobaynida litsenziyalovchi organga litsenziya berilganligi uchun davlat boji to‘langanligini tasdiqlovchi hujjatni taqdim etmasa, litsenziyalovchi organ litsenziyani bekor qilish to‘g‘risida qaror qabul qilishga haqlidir.
 48. Litsenziya berish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 17-moddasida nazarda tutilgan asoslar bo‘yicha rad etilishi mumkin.
 Boshqa asoslar bo‘yicha, shu jumladan litsenziya berish maqsadga muvofiq emasligi sababi bilan litsenziya berish rad etilishiga yo‘l qo‘yilmaydi.
 49. Litsenziya berishni rad etish to‘g‘risida qaror qabul qilingan taqdirda rad etish to‘g‘risidagi bildirishnoma litsenziya talabgoriga rad etishning aniq sabablari va litsenziya talabgori ko‘rsatib o‘tilgan sabablarni bartaraf etib hujjatlarni takroran ko‘rib chiqishga taqdim etishi uchun yetarli bo‘lgan muddat ko‘rsatilgan holda yozma shaklda yuboriladi (topshiriladi). Litsenziya berishni rad etish haqidagi xabarnomada ko‘rsatilgan muddat kamchiliklarni bartaraf etish uchun zarur bo‘lgan vaqtga mutanosib bo‘lishi kerak.
 50. Litsenziya berishni rad etish uchun asos bo‘lgan sabablar litsenziya talabgori tomonidan bartaraf etilgan taqdirda, hujjatlarni takroran ko‘rib chiqish litsenziya talabgorining arizasi barcha zarur hujjatlar bilan birgalikda olingan kundan boshlab o‘n kundan ortiq bo‘lmagan muddatda amalga oshiriladi.
 Bunda takroran taqdim etilgan hujjatlar ekspert komissiyasining ko‘rib chiqishi uchun ular qabul qilgan kunda kiritiladi.
 Ekspert komissiyasi olti kundan ortiq bo‘lmagan muddatda taqdim etilgan hujjatlarni takroran ko‘rib chiqadi va ular bo‘yicha litsenziya berish yoki litsenziya berishni rad etish to‘g‘risida ekspert xulosasi tayyorlaydi.
 Litsenziyalovchi organ to‘rt kun muddatda ekspert komissiyasining xulosasi asosida litsenziya berish yoki litsenziya berishni rad etish to‘g‘risida qaror qabul qiladi.
 51. Litsenziya talabgorining arizasi qayta ko‘rib chiqilganligi uchun yig‘im undirilmaydi. 
 Litsenziya talabgorining arizasini qayta ko‘rib chiqishda ilgari litsenziya berishni rad etish to‘g‘risidagi bildirishnomada ko‘rsatilmagan yangi asoslar bo‘yicha litsenziya berishni rad etishga yo‘l qo‘yilmaydi; 
 Litsenziya berishni rad etish to‘g‘risidagi bildirishnomada ko‘rsatilgan muddat o‘tgandan keyin berilgan ariza yangidan berilgan ariza hisoblanadi.
 52. Litsenziat o‘zgartirilgan, uning nomi yoki joylashgan joyi (pochta manzili) o‘zgargan taqdirda, litsenziat yoki uning huquqiy vorisi qayta ro‘yxatdan o‘tkazilgandan keyin bir oy muddatda litsenziyalovchi organga ko‘rsatib o‘tilgan ma’lumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish to‘g‘risida ariza berishi shart. 
 Yangidan vujudga kelgan yuridik shaxsni davlat ro‘yxatidan o‘tkazish sanasida bojxona ombori faoliyatini amalga oshirish huquqini beruvchi litsenziyaga ega bo‘lgan litsenziatlar qo‘shib yuborilgan taqdirda, litsenziyani ushbu bandning birinchi xatboshida nazarda tutilgan tartibda qayta rasmiylashtirishga yo‘l qo‘yiladi.
 53. Litsenziat litsenziya qayta rasmiylashtirilgunga qadar unda ko‘rsatilgan faoliyatni ilgari berilgan litsenziya asosida amalga oshiradi. 
 54. Litsenziyani qayta rasmiylashtirish litsenziyalovchi organ tomonidan tegishli hujjatlar ilova qilingan holda litsenziyani qayta rasmiylashtirish to‘g‘risida ariza olingan kundan boshlab besh kun mobaynida amalga oshiriladi.
 Qayta rasmiylashtirilgan litsenziyaning asl nusxasi litsenziyalovchi organ tomonidan litsenziatga oldingi litsenziyaning asl nusxasi olib qo‘yilgan holda beriladi. Eski nusxa litsenziya berish to‘g‘risidagi arizaga tikib qo‘yiladi va litsenziyalovchi organda saqlanadi.
 Litsenziyalarni qayta rasmiylashtirishda yig‘im undirilmaydi.
 55. Litsenziyaning amal qilish muddatini uzaytirish litsenziatning arizasiga ko‘ra amalga oshiriladi. Litsenziyaning amal qilish muddatini uzaytirish to‘g‘risidagi ariza litsenziyalovchi organga litsenziyaning amal qilish muddati o‘tgunga qadar ikki oydan kechikmay berilishi kerak. Litsenziyaning amal qilish muddatini uzaytirish litsenziya berish uchun nazarda tutilgan tartibda amalga oshiriladi.
 56. Amal qilish muddati o‘tmagan yo‘qolgan yoki yaroqsiz holga kelgan litsenziya o‘rniga litsenziatning arizasiga ko‘ra dublikat berilishi mumkin. 
 Litsenziya dublikatini berishda yig‘im undirilmaydi.
 57. Litsenziat tomonidan litsenziya talablari va shartlariga rioya etilishi qonun hujjatlarida belgilangan tartibda litsenziyalovchi organ tomonidan nazorat qilinadi. 
 58. Litsenziya talablari va shartlariga rioya etilishi ustidan nazoratni amalga oshirishda litsenziyalovchi organ o‘z vakolatlari doirasida: 
 litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda rejali tekshirish;
 litsenziya talablari va shartlari litsenziat tomonidan buzilganligidan dalolat beruvchi holatlar mavjud bo‘lgan taqdirda litsenziatning ularga rioya etishini qonunda belgilangan tartibda rejadan tashqari tekshirish;
 litsenziya talablari va shartlariga rioya etilishini tekshirish chog‘ida paydo bo‘ladigan masalalar yuzasidan litsenziatdan zarur axborotni so‘rash va olish;
 tekshirishlar natijalari asosida, litsenziat tomonidan litsenziya talablari va shartlarining aniq buzilishlarini ko‘rsatgan holda dalolatnomalar (ma’lumotnomalar) tuzish;
 litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash;
 litsenziyaning amal qilishini to‘xtatib turish, to‘xtatish yoki litsenziyani bekor qilish to‘g‘risida qonun hujjatlarida belgilangan tartibda qaror chiqarish yoki sudga murojaat qilish.
 59. Litsenziya talablari va shartlariga rioya etilishini tekshirish chog‘ida litsenziyalovchi organning mansabdor shaxslari tomonidan ikki nusxada dalolatnoma tuziladi, uning bir nusxasi litsenziatda qoladi. 
 60. Litsenziyaning amal qilishini to‘xtatib turish, to‘xtatish va litsenziyani bekor qilish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 22—24-moddalarida nazarda tutilgan hollarda va tartibda Komissiya qaroriga ko‘ra amalga oshiriladi.
 61. Litsenziyaning amal qilish muddati to‘xtatib turilishi yoki bojxona omborining tugatilishi to‘g‘risida qaror qabul qilingan sanadan boshlab bojxona omboriga tovarlarning yangi turkumlarini joylashtirishga yo‘l qo‘yilmaydi. 
 62. Bojxona omborini tugatish to‘g‘risida qaror qabul qilgan sanadan boshlab bojxona omborining bojxona rejimi ostida joylashtirilgan va bunday omborda saqlanayotgan tovarlar vaqtincha saqlanayotgan tovarlar sifatida qaraladi.
 Tugatilayotgan bojxona omborida tovarlar va transport vositalarining vaqtincha saqlash rejimida bo‘lishining umumiy muddati ikki oydan ortiq bo‘lishi mumkin emas.
 63. Bojxona omborining egasi litsenziyalovchi organning litsenziyaning amal qilishi to‘xtatilishi yoki uning bekor qilinishi to‘g‘risidagi qarori olingan sanadan boshlab uch kun muddatda litsenziyalovchi organga litsenziyaning bekor qilinishi yoki amal qilishining to‘xtatilishi kunida tugatilayotgan bojxona omborida saqlanayotgan tovarlar to‘g‘risida to‘liq hisobot taqdim etadi. 
 64. Litsenziyalovchi organ litsenziyaning amal qilishini to‘xtatish yoki uni bekor qilish to‘g‘risida qaror qabul qilingan sanadan boshlab yetti kun muddatdan kechikmay tugatilayotgan bojxona omborida saqlanayotgan tovarlarni xatlovdan o‘tkazadi. 
 65. Bojxona ombori tugatilgan taqdirda bojxona omborining bojxona rejimi ostida joylashtirilgan va bojxona omboridagi tovarlar tovarni bojxona omboriga joylashtirgan shaxs, yoxud uning vakolatli shaxsi tomonidan tanlangan bojxona rejimiga muvofiq:
 litsenziya bekor qilinganda — tovarlar omborlarga joylashtirilgan sanadan boshlab;
 boshqa hollarda — tugatish to‘g‘risida qaror qabul qilingan sanadan boshlab takroran bojxona rasmiylashtiruvidan o‘tishi kerak.
 66. Litsenziya bekor qilinganligi munosabati bilan bojxona ombori tugatilgan taqdirda uning egasi tovarlar saqlash uchun joylashtirilgan sanadan boshlab tovarlar tugatilayotgan bojxona omborida bo‘lgan butun davr uchun O‘zbekiston Respublikasi bojxona organlari tomonidan ta’sis etilgan omborlar uchun belgilangan miqdorlarda tovarlar saqlanganligi uchun yig‘im to‘laydi.
 67. Tovarlarni vaqtincha saqlash O‘zbekiston Respublikasining bojxona to‘g‘risidagi qonun hujjatlariga muvofiq amalga oshiriladi.
 Vaqtincha saqlanayotgan tovarlar hisobi tovarlar ularga muvofiq bojxona omborining bojxona rejimi ostida joylashtirilgan bojxona yuk deklaratsiyalaridan foydalanilgan holda amalga oshiriladi. 
 68. Litsenziyalovchi organning litsenziyaning amal qilishini to‘xtatib turish, to‘xtatish va litsenziyani bekor qilish to‘g‘risidagi qarori yuzasidan sudga shikoyat qilinishi mumkin. Litsenziyaning amal qilishi to‘xtatib turilishi, to‘xtatilishi va litsenziyaning bekor qilinishi asossiz ekanligi sud tomonidan e’tirof etilgan taqdirda, litsenziyalovchi organ litsenziat oldida litsenziat ko‘rgan zarar miqdorida javob beradi.
 69. Litsenziyalovchi organ bojxona omborlari egalari reyestrini yuritadi.
 Litsenziyalar reyestrida litsenziatlar to‘g‘risidagi quyidagi asosiy ma’lumotlar ko‘rsatilishi kerak:
 nomi, tashkiliy-huquqiy shakli, pochta manzili; 
 litsenziyalarning berilgan sanasi va tartib raqami;
 litsenziyalarning amal qilish muddati;
 litsenziyalarni qayta rasmiylashtirish, ularning amal qilishini to‘xtatib turish va tiklashning asoslari va sanasi;
 litsenziyalarning amal qilishini to‘xtatish asoslari va sanasi;
 litsenziyalarni bekor qilishning asoslari va sanasi;
 dublikat berish asoslari va sanasi.
 Egasi bojxona organlari hisoblangan bojxona omborlari Bojxona omborlari egalari reyestriga kiritilmaydi.
 70. O‘zbekiston Respublikasi Davlat bojxona qo‘mitasi olti oyda kamida bir marta bojxona organlarining rasmiy nashrlarida Bojxona omborlari egalari reyestri, egasi bojxona organlari hisoblangan bojxona omborlari ro‘yxati, shuningdek Reyestrga va ro‘yxatga kiritilayotgan o‘zgartirishlar e’lon qilinishini ta’minlaydi.
 71. Litsenziyalarning reyestrlarida mavjud bo‘lgan ma’lumotlar litsenziyalovchi organning veb-saytiga joylashtiriladi va tanishib chiqish uchun ochiq bo‘ladi.
 73. Litsenziya berilganligi va uning amal qilish muddati uzaytirilganligi uchun eng kam oylik ish haqining besh baravari miqdorida davlat boji undiriladi va u davlat budjetiga o‘tkaziladi.
 75. Bojxona omborida tovarlar saqlanishi talablari va shartlariga rioya etilishi uchun bojxona omborining egasi tovar bojxona omborida saqlash uchun qabul qilib olingan paytdan boshlab javob beradi, bu omborxona hujjati (ombor guvohnomasi, tovarlarni qabul qilish-topshirish dalolatnomasi va hokazolar) rasmiylashtirilishi bilan tasdiqlanadi.
 76. O‘zbekiston Respublikasi Bojxona kodeksining 58-moddasiga muvofiq bojxona omborida saqlanayotgan tovarlarga nisbatan bojxona bojlari, soliqlar va boshqa bojxona to‘lovlari to‘lanishi uchun bojxona omborining egasi yoxud tovarlarni saqlash uchun bojxona omboriga joylashtirgan shaxs javob beradi.
 77. Bojxona ombori egasi tomonidan bojxona to‘lovlari to‘lanishini ta’minlash belgilangan talablarga muvofiq bo‘lishi va quyidagi hollarda bojxona to‘lovlari to‘lanishi ta’minlanishini nazarda tutishi kerak:
 bojxona organining ruxsatisiz berish yoki bojxona omborida saqlanayotgan tovarlarning yo‘qolishi;
 litsenziyaning amal qilish muddati tamom bo‘lgandan keyin, egasining xohishiga ko‘ra yoxud litsenziya bekor qilingach yoki litsenziyaning amal qilishi to‘xtatilgach bojxona omborining tugatilishi;
 bojxona to‘lovlari to‘lanishi uchun bojxona ombori egasi javob beradigan, bojxona haqidagi qonun hujjatlarida nazarda tutiladigan boshqa hollarda.
 78. Agar bojxona ombori sifatida ochiq maydoncha yoki bojxona ombori sifatida ariza beriladigan binoning hajmi (boshqa joy) haqida ariza berilsa, bojxona omborini ta’sis etish paytida bojxona to‘lovlari to‘lanishini ta’minlash summasi maydonchadan kelib chiqib hisoblab chiqiladi va 1 kv. m maydon uchun 5 eng kam oylik ish haqi miqdorida yoki 1 kub. m bino hajmi uchun 1 eng kam ish haqi miqdorida tegishlicha, biroq eng kam oylik ish haqining 2000 baravaridan kam bo‘lmagan miqdor hisobida hisoblab chiqiladi.
 79. Bojxona omborining egasi, agar tovarlar yengib bo‘lmas kuch ta’siri oqibatida yoki saqlash va sotishning normal sharoitlarida tabiiy kamayish tufayli yo‘q qilingan yoki qaytarib bo‘lmaydigan tarzda qo‘ldan ketgan taqdirdagina bojxona bojlari, soliqlar to‘lanishi uchun javob bermaydi. 
 1. Ushbu Nizom O‘zbekiston Respublikasi Davlat bojxona kodeksining 54—59, 65, 69, 70—72-moddalariga va “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonuniga muvofiq ishlab chiqilgan va erkin ombor faoliyatini litsenziyalash tartibini belgilaydi.
 2. Erkin ombor — maxsus jihozlangan va belgilangan joy bo‘lib, binolarning hududini va (yoki) ochiq maydonchalarni o‘z ichiga oladi hamda tovarlarni erkin ombor rejimida bojxona nazorati ostida saqlashga mo‘ljallangan.
 3. O‘zbekiston Respublikasidan olib chiqish va O‘zbekiston Respublikasiga olib kirish taqiqlangan tovarlarni erkin omborda saqlashga ruxsat berilmaydi. 
 4. Erkin omborning normal faoliyat ko‘rsatishini ta’minlash uchun foydalaniladigan tovarlar (masalan, ortish-tushirish texnikasi, sovutish uskunasi, kompyuter texnikasi, maxsus kiyim-bosh va hokazolar) bojxona rejimi ostida joylashtirilmaydi.
 5. Erkin omborlarda tovarlar bilan ishlab chiqarish operatsiyalari va boshqa tijorat operatsiyalari amalga oshirilishiga yo‘l qo‘yiladi, ularni chakana sotish bundan mustasno.
 6. Erkin omborda saqlanayotgan tovarlarning bojxona rasmiylashtiruvi ariza berilgan bojxona rejimlariga muvofiq tegishli bojxona rejimlari uchun O‘zbekiston Respublikasi qonun hujjatlarida belgilangan tartibda amalga oshiriladi.
 Erkin omborda saqlashni nazarda tutmaydigan o‘zgacha bojxona rejimi ostida ariza berilgan tovarlarni erkin ombordan amalda olib chiqish tanlangan bojxona rejimiga muvofiq bunday tovarlar chiqarilishi paytidan boshlab uch kundan kechikmay amalga oshirilishi kerak.
 7. Erkin ombor faoliyatini amalga oshirish uchun litsenziya (keyingi o‘rinlarda “litsenziya” deb yuritiladi) O‘zbekiston Respublikasi Davlat bojxona qo‘mitasi (keyingi o‘rinlarda “litsenziyalovchi organ” deb yuritiladi) tomonidan erkin omborning egasi, hududi va binolari mazkur Nizom talablari va shartlariga muvofiq bo‘lishi va ularni qondirishi sharti bilan egaligida ombor hududi, shuningdek erkin ombor sifatida foydalanish mo‘ljallanayotgan ombor va yordamchi binolar bo‘lgan O‘zbekiston Respublikasining yuridik shaxsiga besh yilga beriladi.
 8. Erkin ombor faoliyatini amalga oshirishga namunaviy (oddiy) litsenziya beriladi.
 9. Litsenziyani yoki u bo‘yicha huquqlarni boshqa shaxslarga berish taqiqlanadi.
 10. Erkin ombor hududi bojxona nazorati zonasi hisoblanadi.
 Erkin ombor hududiga mazkur Nizomning 18-bandida belgilangan tartibda qo‘riqlanadigan va belgilangan tovarlarni bojxona nazorati ostida yetkazib berishni tugallash uchun zarur bo‘lgan vaqtda tovarlarni tashiyotgan transport vositalari to‘xtab turishi uchun jihozlangan hudud tutashib ketishi kerak. Ko‘rsatib o‘tilgan hudud, shuningdek, bojxona nazorati zonasi ham hisoblanadi. Bojxona nazorati ostidagi tovarlarni tashiydigan transport vositalari bojxona nazoratining ko‘rsatib o‘tilgan zonasiga sutkaning istalgan vaqtida kirishi mumkin.
 Erkin omborlar imkoni boricha transport uzellari va transport magistrallarining yaqinida joylashishi kerak.
 11. Erkin ombor sifatida foydalanish mo‘ljallangan binolar va (yoki) ochiq maydonchalar saqlanayotgan tovarlar va transport vositalariga nisbatan bojxona nazorati amalga oshirilishi, ularning saqlanishi ta’minlanadigan tarzda joylashtirilishi, jihozlanishi va asbob-uskunalar bilan ta’minlanishi kerak hamda quyidagilarni istisno etishi lozim:
 erkin ombor hududiga va tovarlarga begona shaxslarning (ombor xodimlari bo‘lmagan, tovarlarga nisbatan vakolatlarga ega bo‘lmagan shaxslarning) yaqinlashishi,
 tovarlarning bojxona nazoratidan tashqariga tushirilishi va olib qo‘yilishi.
 Erkin ombor binosi eshigi ikkita qulf bilan qulflanishi, ulardan biri bojxona organi ixtiyorida bo‘lishi kerak. 
 Agar binoning yoki inshootning bir qismi erkin ombor hisoblansa, unga borish yo‘llarining asbob-uskunalari va jihozlariga hamda tutashib ketadigan tushirish maydonchalari bojxona nazorati ostidagi tovarlarga begona shaxslarning yaqinlashishini istisno etishi kerak.
 12. Erkin ombor hududi va binolari maydoni mazkur Nizomda nazarda tutilgan talablar hisobga olingan holda erkin omborning normal faoliyat ko‘rsatishi uchun yetarli bo‘lishi kerak.
 13. Erkin ombor binolari:
 er ustidagi imoratlarda yoki inshootlarda joylashtirilishi;
 O‘zbekiston Respublikasi qonun hujjatlarida belgilangan texnik, sanitariya, yong‘inga qarshi va boshqa talablarga javob berishi;
 qo‘riqlash va yong‘in nazorati signalizatsiyalari bilan jihozlangan bo‘lishi;
 yong‘in xavfsizligining tegishli talablariga muvofiq yong‘inni o‘chirish tizimi va vositalariga ega bo‘lishi kerak.
 14. Boshqa tovarlarga zarar yetkazishi mumkin bo‘lgan yoki alohida shart-sharoitlarda saqlanishi talab etiladigan tovarlar omborlarda yoki erkin omborning bir qismi hisoblangan va bunday tovarlarni saqlash uchun maxsus moslashtirilgan alohida binolarda O‘zbekiston Respublikasi qonun hujjatlariga muvofiq belgilangan majburiy talablarga rioya qilingan holda saqlanishi kerak.
 15. Erkin omborning egasi:
 erkin omborning umumiy maydonini, ya’ni faqat vaqtincha saqlash bojxona rejimi va erkin omborning bojxona rejimi ostida joylashtirilgan tovarlarni va ularga nisbatan erkin omborning bojxona rejimi boshqa rejimga o‘zgartirilgan tovarlarni saqlash uchun bevosita mo‘ljallangan va foydalaniladigan maydonni;
 tovarlarni tashuvchi transport vositalariga tovarlar ortiladigan va tushiriladigan uchastkada erkin omborga tutashib ketadigan erkin ombor va/yoki tutashib ketadigan erkin ombor atrofida joylashgan hududni (keyingi o‘rinlarda “erkin omborga bevosita tutashib ketgan hudud” deb yuritiladi);
 bojxona omborida tovarni saqlash mo‘ljallangan tovarlar nomenklaturasini belgilaydi.
 16. Bitta yuk bojxona deklaratsiyasi bo‘yicha erkin omborga joylashtirilgan tovarlarni yoki bitta yuk bojxona deklaratsiyasi bo‘yicha boshqacha bojxona rejimi ostida joylashtirishga ariza berilgan tovarlarni (erkin ombordan tovarlarni chiqarishda) saqlash uchun erkin ombor egasi tomonidan erkin ombor maydonining bir qismi maxsus ajratiladi va belgilanadi (keyingi o‘rinlarda “ombor o‘rni” deb yuritiladi).
 17. Erkin ombor hududi va binosi mazkur Nizomning 19-bandiga muvofiq: 
 ularga nisbatan erkin omborning bojxona rejimi tugallangan va erkin ombordan olib chiqish mo‘ljallangan tovarlarni;
 eksportning bojxona rejimiga muvofiq olib chiqish mo‘ljallangan tovarlarni saqlash uchun maxsus ajratilgan, to‘sib qo‘yilgan va tegishli ravishda belgilangan maydonlarga (zonalarga) ega bo‘lishi kerak.
 Zonalar tovarni bir zonadan boshqa zonaga o‘tkazishga to‘sqinlik qiluvchi yaxlit yoki to‘rsimon to‘siqlar bilan ajratilishi, bunday zonalarga kirish esa (eshiklar, darvoza) mustaqil (alohida) bo‘lishi mumkin. Erkin omborni zonalarga ajratish usuli va ushbu zonalarga kirish alohidaligi, mustaqilligi to‘g‘risidagi qarorni litsenziyalovchi organ erkin omborda saqlashga mo‘ljallangan tovarlar nomenklaturasidan kelib chiqib qabul qiladi.
 18. Erkin omborga bevosita tutashib ketgan va bojxona nazorati zonasi hisoblangan hudud quyidagi talablarga muvofiq bo‘lishi kerak:
 bojxona omboriga tutashib ketgan butun hudud perimetri bo‘yicha maxsus belgilangan (to‘silgan);
 ichkarisida erkin omborning bir qismi hisoblanmagan o‘zga imoratlar va inshootlarga ega bo‘lmasligi;
 ko‘p yuk ko‘taradigan transportning manyovr qilishi imkoniyatini ta’minlashi;
 eshik o‘rni tomonidan erkin ombor imoratiga bevosita tutashib ketgan bo‘lishi;
 o‘zbek, rus va ingliz tillarida “bojxona nazorati zonasi” degan belgi qo‘yilgan bo‘lishi kerak.
 19. Erkin ombor va bojxona nazorati zonasi hisoblangan, erkin omborga bevosita tutashib ketgan hudud:
 umumiy perimetr bo‘yicha bir-biridan ajratilmagan;
 yaxlit to‘siqlar bilan aylantirib to‘silgan va barcha chiqish (kirish) va/yoki chiqish (kirish)ning joylarida o‘zbek, rus va ingliz tillarida “erkin ombor” belgisi qo‘yilgan holda nazorat-o‘tkazish punktlariga ega bo‘lishi kerak.
 20. Erkin ombor doimiy ravishda soz, ishlash holatida va uning normal faoliyat ko‘rsatish uchun yetarlicha bo‘lgan va quyidagilarni o‘z ichiga oluvchi jihozlarga:
 ortish-tushirish va transport vositalariga;
 ombor asbob-uskunalariga;
 aniqligi va o‘lchash chegaralari erkin omborda saqlash mo‘ljallanayotgan tovarlarning xususiyatiga muvofiq bo‘lgan tovarlarning og‘irligini tortish vositalariga;
 aloqa vositalariga (shu jumladan telefon, faks);
 tashkiliy texnikaga;
 mebelga;
 agar bu uning normal faoliyat ko‘rsatishi uchun zarur bo‘lsa, asbob-uskunalarning boshqa turlariga ega bo‘lishi kerak.
 21. Erkin omborga joylashtirilgan tovarlar ustidan bojxona nazoratini ta’minlash uchun litsenziyalovchi organ saqlashga mo‘ljallanayotgan tovarlarning xususiyatini, shuningdek erkin omborni ta’sis etish uchun mo‘ljallanayotgan binoning (binolarning yoki boshqa joyning) joylashishini hisobga olgan holda erkin ombor va unga bevosita tutashib ketgan hududning joylashishi, ajratilishi yoki jihozlanishiga aniq talablar qo‘yishga haqlidir.
 22. Erkin omborda va bojxona nazorati zonalari hisoblangan erkin omborga bevosita tutashib ketuvchi hududda har qanday turdagi chiqindilar yoki boshqa maishiy axlat to‘planishi mumkin emas. 
 23. Bojxona organi xodimlari uchun bojxona nazoratini va bojxona rasmiylashtiruvini amalga oshirish uchun zarur bo‘lgan jihozlangan binolar, aloqa vositalari ajratilishi kerak.
 24. Erkin omborni ta’sis etish va uning faoliyat ko‘rsatishi O‘zbekiston Respublikasining atrof tabiiy muhitni muhofaza qilish to‘g‘risidagi qonun hujjatlari talablariga rioya qilingan holda amalga oshirilishi kerak.
 25. Erkin omborni asbob-uskunalar bilan qo‘shimcha ravishda ta’minlash (qo‘shimcha ravishda jihozlash), tartibni saqlash hamda qo‘riqlash va o‘tkazish rejimini ta’minlash litsenziyalovchi organ bilan kelishgan holda erkin omborning egasi tomonidan va uning hisobiga amalga oshiriladi.
 26. Mazkur Nizomning 19—21-bandlarida belgilangan talablar erkin omborni ta’sis etish uchun berilgan arizani ko‘rib chiqish bosqichida bojxona organi tomonidan belgilanishi va erkin ombordan foydalanish tartib-qoidasida aks ettirilishi kerak.
 27. O‘zbekiston Respublikasining yuridik shaxsi erkin omborning egasi bo‘lishi mumkin.
 28. Erkin omborning egasi quyidagilarga majburdir:
 erkin omborning bojxona rejimi shartlariga muvofiq bojxona nazorati ostida tovarlar saqlanishini tartibga soluvchi qonun hujjatlariga rioya qilish;
 berilgan litsenziya shartlariga, shu jumladan uning erkin omborni jihozlash va uni asbob-uskunalar bilan ta’minlash talablariga oid qismiga rioya qilish;
 erkin ombor sifatida foydalanish uchun mo‘ljallangan va belgilangan talablarga javob beradigan binolar va (yoki) ochiq maydonchalarga egalik qilish (o‘z mulkida bo‘lishi yoki xo‘jalik yuritishida, operativ boshqaruvida bo‘lishi va ijaraga olgan bo‘lishi). Agar xonalarga va (yoki) ochiq maydonchalarga egalik qilish ijara shartnomasi asosida amalga oshirilsa, u holda bunday shartnomaning amal qilish muddati litsenziya berish to‘g‘risida ariza berilgan sanadan boshlab bir yildan kam bo‘lmasligi kerak; 
 O‘zbekiston Respublikasi Bojxona kodeksining 111-moddasiga muvofiq bojxona to‘lovlari to‘lanishini ta’minlash;
 mazkur Nizomning 3-bo‘limida belgilangan talablarga rioya etilishini ta’minlash;
 erkin omborga joylashtirilgan tovarlarni faqat erkin ombor hududida va ombor binolarida saqlash;
 erkin omborga joylashtiriladigan tovarlardan erkin ombor bojxona rejimiga muvofiq ko‘rsatib o‘tilgan tovarlarni saqlash va ular bilan operatsiyalar sodir etishdan boshqa maqsadlarda foydalanilishi imkoniyatini istisno etish;
 bojxona nazoratini amalga oshirishda bojxona organlari xodimlariga yordam berish;
 erkin omborga tushuvchi va erkin ombordan olib chiqiluvchi tovarlar hisobini yuritish (shu jumladan avtomatlashtirilgan hisobini yuritish) va O‘zbekiston Respublikasi Davlat bojxona qo‘mitasi tomonidan belgilangan tartibda bojxona organlariga ushbu tovarlar to‘g‘risida hisobot taqdim etish;
 bojxona organining talabi bo‘yicha erkin ombordagi tovarlarni bojxona organining mansabdor shaxsi ishtirokida xatlovdan o‘tkazish;
 sanitariya qoidalariga, omborga joylashtirish normalariga, tovarlarning yonma-yon qo‘yilishi qoidalariga va saqlash rejimiga, davlat standartlarining majburiy talablariga rioya qilish, O‘zbekiston Respublikasining bojxona ishi sohasidagi munosabatlarni tartibga soluvchi qonun hujjatlarida belgilangan boshqa talablar va shartlarni bajarish;
 erkin bojxona zonasi va erkin omborning bojxona rejimi amal qilishi tugallangandan keyin ahamiyatli bo‘lishi mumkin bo‘lgan erkin omborda saqlanayotgan tovarlar bilan yuz bergan o‘zgarishlar to‘g‘risida bojxona organiga imkoni boricha qisqa muddatlarda ma’lum qilish;
 erkin omborda saqlanayotgan tovarlar bilan amalga oshirilishi mo‘ljallanayotgan operatsiyalar to‘g‘risida bojxona organini barvaqt xabardor qilish va bojxona organining yozma ruxsatnomasisiz bunday operatsiyalar sodir etilishiga yo‘l qo‘ymaslik;
 mazkur Nizomning 73-bandida nazarda tutilgan hollarda bojxona bojlari to‘lovlari to‘lash;
 erkin ombor hududini va binolarini hamda erkin omborga bevosita tutashib ketuvchi hududni ijaraga olish muddati tamom bo‘lishidan ikki oy oldin bojxona organini, agar binolarni va (yoki) ochiq maydonchalarga egalik qilish uning asosida amalga oshirilsa, ijara shartnomasi uzaytirilganligi to‘g‘risida tegishli hujjatlarni taqdim etgan holda, xabardor qilish;
 bojxona organini ta’sis hujjatlariga o‘zgartirish va qo‘shimchalar kiritilganligi, erkin omborga kirishga ruxsati bo‘lgan o‘z xodimlari ro‘yxatiga o‘zgartirish va qo‘shimchalar kiritish to‘g‘risida o‘z vaqtida xabardor qilish;
 litsenziya bekor qilingan yoki uning amal qilishi to‘xtatilgan taqdirda, yoxud erkin ombor tugatilgan taqdirda bu haqda litsenziyalovchi organni xabardor qilish, tovarlarning saqlanishini ta’minlash, erkin ombor tugatilishi tartib-qoidasini bajarish va O‘zbekiston Respublikasi Bojxona kodeksining 59-moddasida belgilangan muddatlarda omborda saqlanayotgan tovarlar chiqarilishi chora-tadbirlarini ko‘rish;
 O‘zbekiston Respublikasi bojxona organlarining qonuniy talablarini bajarish, shu jumladan bojxona organlari mansabdor shaxslarining tovarlar saqlanayotgan erkin omborga kirishini ta’minlash;
 bojxona nazorati va bojxona rasmiylashtiruvini amalga oshirish uchun erkin ombordagi jihozlangan binolar, asbob-uskunalar va aloqa vositalarini bojxona organlari xodimlariga bepul taqdim etish.
 29. Erkin omborning egasi bojxona organini erkin ombor ochilishi muddati to‘g‘risida oldindan xabardor qiladi. Tovarlarning bojxona rasmiylashtiruvi va ularning keyinchalik erkin omborga joylashtirilishiga bunday bildirishnoma olingandan keyin yo‘l qo‘yiladi.
 30. Vaqtinchalik saqlash ombori egasining tovarlarni saqlash uchun joylashtiruvchi shaxslar bilan munosabatlari shartnoma asosida quriladi.
 31. Litsenziya olish uchun litsenziya talabgori litsenziyalovchi organga quyidagi hujjatlarni taqdim etadi: 
 yuridik shaxsning nomi va tashkiliy-huquqiy shakli, uning joylashgan joyi (pochta manzili), bank muassasasining nomi va bankdagi hisob raqami ko‘rsatilgan litsenziya berish to‘g‘risidagi ariza;
 ariza beruvchining egaligida bo‘lgan va erkin ombor sifatida foydalanish uchun mo‘ljallangan binolar va (yoki) ochiq maydonchalar, ular joylashgan joy, ularning jihozlanishi, asbob-uskunalar bilan ta’minlanishi va moddiy-texnik jihozlanishi to‘g‘risidagi ma’lumotlar;
 avtomobil va temir yo‘llar ko‘rsatilgan holda erkin ombor uchun mo‘ljallangan hudud va binolarning tarhi va chizmasi;
 talabgorning erkin omborga kirishga ruxsat berilgan xodimlaridan bo‘lgan shaxslarning ro‘yxati (familiyasi, ismi va otasining ismi hamda lavozimi ko‘rsatilgan holda);
 davlat yong‘in nazorati organlarining erkin ombor hududi va binolarning yong‘in xavfsizligi talablariga muvofiqligi to‘g‘risidagi xulosasi;
 davlat sanitariya nazorati organlarining erkin ombor hududi va binolarining ariza berilgan tovarlarni, shu jumladan oziq-ovqat tovarlarini — litsenziat bunday tovarlarni saqlash niyatida bo‘lsa — saqlash uchun zarur shart-sharoitlarga muvofiqligi to‘g‘risidagi xulosasi;
 erkin omborda saqlash mo‘ljallanayotgan tovarlar ro‘yxati;
 O‘zbekiston Respublikasi Bojxona kodeksining 111-moddasiga muvofiq bojxona to‘lovlari to‘lash ta’minlanganligini tasdiqlovchi hujjat;
 Erkin ombor sifatida foydalanish mo‘ljallangan har bir hududiy alohida binoga va (yoki) har bir hududiy alohida ochiq maydonchaga alohida ariza taqdim etiladi.
 Litsenziya talabgoridan ushbu Nizomda nazarda tutilmagan hujjatlarni taqdim etishni talab qilishga yo‘l qo‘yilmaydi. 
 Litsenziyalovchi organ litsenziya berish uchun boshqa vakolatli organlarda mavjud bo‘lgan zarur hujjatlar va axborotlarni belgilangan tartibda o‘zaro axborot hamkorligi yo‘li bilan, shu jumladan elektron tarzda mustaqil ravishda oladi, ushbu bandda nazarda tutilgan hujjatlar va axborotlar bundan mustasno; 
 32. Hujjatlar litsenziyalovchi organga litsenziya talabgori tomonidan bevosita yoxud ularning olinganligi to‘g‘risidagi bildirishnoma bilan pochta aloqasi vositasi orqali yetkazib beriladi.
 33. Hujjatlar litsenziyalovchi organning mas’ul shaxsi tomonidan ro‘yxat bo‘yicha qabul qilinadi, ro‘yxatning nusxasi hujjatlar qabul qilib olingan sana to‘g‘risida belgi qo‘yilgan holda ariza beruvchiga yuboriladi (topshiriladi). 
 34. Ishonchli bo‘lmagan yoki buzilgan ma’lumotlar taqdim etilganligi uchun litsenziya talabgori qonun hujjatlariga muvofiq javob beradi. 
 35. Litsenziya berish mazkur Nizomga ilova qilinayotgan sxemaga muvofiq amalga oshiriladi.
 36. Litsenziya talabgorining litsenziya berish to‘g‘risidagi arizasi ko‘rib chiqilganligi uchun yig‘im undirilmaydi.
 37. Litsenziya berish yoki litsenziya berishni rad etish to‘g‘risidagi qaror barcha zarur hujjatlar bilan birgalikda litsenziya talabgorining arizasi olingan kundan boshlab o‘ttiz kundan ortiq bo‘lmagan muddatda qabul qilinadi.
 38. Litsenziya berish, litsenziyalarning amal qilish muddatini uzaytirish to‘g‘risidagi hujjatlarni ko‘rib chiqish, ular bo‘yicha xulosalar tayyorlash uchun litsenziyalovchi organda ekspert komissiyasi tashkil etiladi. Ekspert komissiyasining tarkibi va u to‘g‘risidagi nizom litsenziyalovchi organ tomonidan tasdiqlanadi.
 39. Litsenziya talabgorining arizasi barcha zarur hujjatlar bilan birgalikda ular qabul qilingan kunda ko‘rib chiqish uchun ekspert komissiyasiga kiritiladi.
 Ekspert komissiyasi yigirma kundan ortiq bo‘lmagan muddatda taqdim etilgan hujjatlarni ko‘rib chiqadi va ular bo‘yicha litsenziya berish yoki litsenziya berishni rad etish to‘g‘risida ekspert xulosasi tayyorlaydi.
 40. Litsenziyalovchi organ uch kun muddatda ekspert komissiyasi xulosasi asosida litsenziya berish yoki litsenziya berishni rad etish to‘g‘risida qaror qabul qiladi.
 Litsenziyalovchi organ litsenziya talabgorini qabul qilingan qaror to‘g‘risida tegishli qaror qabul qilingandan keyin uch kun mobaynida xabardor qiladi.
 Litsenziya berishga qaror qilinganligi to‘g‘risidagi bildirishnoma litsenziya talabgoriga bank hisob raqami rekvizitlari, davlat boji to‘lash muddati ko‘rsatilgan holda yozma shaklda yuboriladi (topshiriladi). 
 41. Litsenziya maxsus blankada rasmiylashtiriladi va unda quyidagilar bo‘lishi kerak:
 erkin ombor egasining nomi, uning tashkiliy-huquqiy shakli va joylashgan joyi ko‘rsatilishi kerak;
 erkin ombor sifatida foydalaniladigan binolar va (yoki) ochiq maydonchalarga egalik huquqi to‘g‘risidagi ma’lumotlar;
 bojxona to‘lovlari miqdorlari va ularni to‘lashni ta’minlash shakli to‘g‘risidagi ma’lumotlar;
 erkin ombor joylashgan joy;
 bojxona nazoratini amalga oshirish uchun zarur bo‘lgan va O‘zbekiston Respublikasi qonun hujjatlarida belgilanadigan boshqa ma’lumotlar. 
 Blankalar namunasi O‘zbekiston Respublikasi Vazirlar Mahkamasining 2000-yil 20-dekabrdagi 488-son qaroriga muvofiq O‘zbekiston Respublikasi Davlat bojxona qo‘mitasi tomonidan tasdiqlanadi. 
 Litsenziyalar blankalari qat’iy hisobot beriladigan hujjatlar hisoblanadi, hisobga olish seriyasiga, tartib raqamiga va himoyalanganlik darajasiga ega bo‘ladi. Litsenziya blankalari litsenziyalovchi organning buyurtmasi bo‘yicha “Davlat belgisi” davlat-ishlab chiqarish birlashmasida bosmaxona usulida tayyorlanadi.
 42. Litsenziyalar litsenziya talabgori tomonidan davlat boji to‘langanini tasdiqlovchi hujjat taqdim etilgandan keyin uch kun muddatda rasmiylashtiriladi va beriladi. 
 43. Agar litsenziat litsenziya berish to‘g‘risida qaror qabul qilinganligi haqidagi bildirishnoma yuborilgan (topshirilgan) vaqtdan boshlab uch oy mobaynida litsenziyalovchi organga litsenziya berilganligi uchun davlat boji to‘langanligini tasdiqlovchi hujjatni taqdim etmasa, litsenziyalovchi organ litsenziyani bekor qilish to‘g‘risida qaror qabul qilishga haqlidir.
 44. Litsenziya berish “Faoliyatning ayrim turlarini litsenziyalash to‘g‘risida”gi O‘zbekiston Respublikasi Qonunining 17-moddasida nazarda tutilgan asoslar bo‘yicha rad etilishi mumkin.
 Boshqa asoslar bo‘yicha, shu jumladan litsenziya berish maqsadga muvofiq emasligi sababi bilan litsenziya berish rad etilishiga yo‘l qo‘yilmaydi. 
 45. Litsenziya berishni rad etish to‘g‘risida qaror qabul qilingan taqdirda rad etish to‘g‘risidagi bildirishnoma litsenziya talabgoriga rad etishning aniq sabablari va litsenziya talabgori ko‘rsatib o‘tilgan sabablarni bartaraf etib hujjatlarni takroran ko‘rib chiqishga taqdim etishi uchun yetarli bo‘lgan muddat ko‘rsatilgan holda yozma shaklda yuboriladi (topshiriladi). Litsenziya berishni rad etish haqidagi xabarnomada ko‘rsatilgan muddat kamchiliklarni bartaraf etish uchun zarur bo‘lgan vaqtga mutanosib bo‘lishi kerak.
 46. Litsenziya berishni rad etish uchun asos bo‘lgan sabablar litsenziya talabgori tomonidan bartaraf etilgan taqdirda, hujjatlarni takroran ko‘rib chiqish litsenziya talabgorining arizasi barcha zarur hujjatlar bilan birgalikda olingan kundan boshlab o‘n kundan ortiq bo‘lmagan muddatda amalga oshiriladi.
 Bunda takroran taqdim etilgan hujjatlar ekspert komissiyasining ko‘rib chiqishi uchun ular qabul qilgan kunda kiritiladi.
 Ekspert komissiyasi olti kundan ortiq bo‘lmagan muddatda taqdim etilgan hujjatlarni takroran ko‘rib chiqadi va ular bo‘yicha litsenziya berish yoki litsenziya berishni rad etish to‘g‘risida ekspert xulosasi tayyorlaydi.
 Litsenziyalovchi organ uch kun muddatda ekspert komissiyasining xulosasi asosida litsenziya berish yoki litsenziya berishni rad etish to‘g‘risida qaror qabul qiladi. 
 47. Litsenziya talabgorining arizasi qayta ko‘rib chiqilganligi uchun yig‘im undirilmaydi. 
 Litsenziya talabgorining arizasini qayta ko‘rib chiqishda ilgari litsenziya berishni rad etish to‘g‘risidagi bildirishnomada ko‘rsatilmagan yangi asoslar bo‘yicha litsenziya berishni rad etishga yo‘l qo‘yilmaydi; 
 Litsenziya berishni rad etish to‘g‘risidagi bildirishnomada ko‘rsatilgan muddat o‘tgandan keyin berilgan ariza yangidan berilgan ariza hisoblanadi.
 48. Litsenziat o‘zgartirilgan, uning nomi yoki joylashgan joyi (pochta manzili) o‘zgargan taqdirda, litsenziat yoki uning huquqiy vorisi qayta ro‘yxatdan o‘tkazilgandan keyin bir oy muddatda litsenziyalovchi organga ko‘rsatib o‘tilgan ma’lumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish to‘g‘risida ariza berishi shart. 
 Yangidan vujudga kelgan yuridik shaxsni davlat ro‘yxatidan o‘tkazish sanasida erkin ombor faoliyatini amalga oshirish huquqini beruvchi litsenziyaga ega bo‘lgan litsenziatlar qo‘shib yuborilgan taqdirda, litsenziyani ushbu bandning birinchi xatboshida nazarda tutilgan tartibda qayta rasmiylashtirishga yo‘l qo‘yiladi.
 49. Litsenziat litsenziya qayta rasmiylashtirilgunga qadar unda ko‘rsatilgan faoliyatni ilgari berilgan litsenziya asosida amalga oshiradi. 
 50. Litsenziyani qayta rasmiylashtirish litsenziyalovchi organ tomonidan tegishli hujjatlar ilova qilingan holda litsenziyani qayta rasmiylashtirish to‘g‘risida ariza olingan kundan boshlab besh kun mobaynida amalga oshiriladi.
 Qayta rasmiylashtirilgan litsenziyaning asl nusxasi litsenziyalovchi organ tomonidan erkin omborning egasiga oldingi litsenziyaning asl nusxasi olib qo‘yilgan holda beriladi. Eski nusxa litsenziya berish to‘g‘risidagi arizaga tikib qo‘yiladi va litsenziyalovchi organda saqlanadi.
 Litsenziyalarni qayta rasmiylashtirishda yig‘im undirilmaydi.
 51. Litsenziyaning amal qilish muddatini uzaytirish litsenziatning arizasiga ko‘ra amalga oshiriladi. Litsenziyaning amal qilish muddatini uzaytirish to‘g‘risidagi ariza litsenziyalovchi organga litsenziyaning amal qilish muddati o‘tgunga qadar ikki oydan kechikmay berilishi kerak. Litsenziyaning amal qilish muddatini uzaytirish litsenziya berish uchun nazarda tutilgan tartibda amalga oshiriladi.
 52. Amal qilish muddati o‘tmagan yo‘qolgan yoki yaroqsiz holga kelgan litsenziya o‘rniga litsenziatning arizasiga ko‘ra dublikat berilishi mumkin. 
 Litsenziya dublikatini berishda yig‘im undirilmaydi.
 53. Litsenziat tomonidan litsenziya talablari va shartlariga rioya etilishi qonun hujjatlarida belgilangan tartibda litsenziyalovchi organ tomonidan nazorat qilinadi. 
 54. Litsenziya talablari va shartlariga rioya etilishi ustidan nazoratni amalga oshirishda litsenziyalovchi organ o‘z vakolatlari doirasida: 
 litsenziat tomonidan litsenziya talablari va shartlariga rioya etilishini qonun hujjatlarida belgilangan tartibda rejali tekshirish;
 litsenziya talablari va shartlari litsenziat tomonidan buzilganligidan dalolat beruvchi holatlar mavjud bo‘lgan taqdirda litsenziatning ularga rioya etishini qonunda belgilangan tartibda rejadan tashqari tekshirish;
 litsenziya talablari va shartlariga rioya etilishini tekshirish chog‘ida paydo bo‘ladigan masalalar yuzasidan litsenziatdan zarur axborotni so‘rash va olish;
 tekshirishlar natijalari asosida, litsenziat tomonidan litsenziya talablari va shartlarining aniq buzilishlarini ko‘rsatgan holda dalolatnomalar (ma’lumotnomalar) tuzish;
 litsenziatga aniqlangan buzilishlarni bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash;
 litsenziyaning amal qilishini to‘xtatib turish, to‘xtatish yoki litsenziyani bekor qilish to‘g‘risida qonun hujjatlarida belgilanga